khistorydata/jeongjo-sjw-relations huggingface dataset:
정조 24년 · 목
假承旨李東稷書啓以爲顯陵寒食祭享後兩陵上奉審則丁字閣神門內雨漏一處正門及東夾門雨漏各一處碑閣南北春舌雨漏各一處敎以卽爲修改事分付○假承旨李書九書啓以爲光陵寒食祭享後奉審則碑閣夫方草瓦二張女方草瓦二張竝破水刺器一立砂磁碗一立砂大貼一立食鼎一坐竝破傷仍詣順康園奉審則無頉仍詣思陵奉審則丁字閣東西間樑上塗灰間間剝落食鼎蓋一部造泡桶一部竝破傷宜卽從便修改○假承旨南履翼書啓以爲溫陵享事禮畢後奉審則小食鼎蓋一箇餠布一部竝破傷仍詣禧陵奉審則守僕紅衣一件頭巾一件小食鼎一坐竝破傷仍詣孝陵奉審則曲墻東邊垈石二立傾側香盒則以本無入於本陵官雜頉件記故事甚驚訝取考壬子自禮曹修送祭器成冊則亦以元無縣註仍詣昭顯墓奉審則無頉敎以執頉處卽爲修改其中香盒造送事分付○假承旨崔獻重書啓以爲孝陵寒食祭享後殿內神御床褥內拱修改月廊薍簾修改處竝爲監董畢役局內植木處看審則舊植擧皆向茂新植方始着根所播橡實姑未出土祭享時香盒本無造置極爲未安不可不趁速新備○假承旨鄭學畊書啓以爲臣詣章陵奉審則丁字閣左右薍簾二浮渝傷東邊第二間簷端夫方草瓦一張破傷竝宜從便修改○假承旨李魯春書啓以爲臣詣長陵奉審則泡褓一件泡帒一件臼紙一件竝破局內新植木處巡審則外靑龍塞路東西長七百餘步廣稍大處或爲二十餘步最狹處或爲四五步補植松木合爲萬餘株云外白虎砂角稀疏處間間補植松木合爲二千餘株垓子內水口醎水往來處方堤二十九圓堤十六堤長廣大則或四五間少則或二三間所植雜木合爲九千餘株柳木百餘株云御路左右補植柳木合爲百餘株云培種之餘雨澤周恰來頭蔥茂似無他慮○假承旨申大尹書啓以爲臣詣愍懷墓奉審則爵一坐左耳傷落香盒蓋具全無雨傘一柄破傷俱宜從便修改敎以香盒分付該曹造送其外亦卽修改
정조 24년 · 목
具翼善冠袞龍袍乘輿出協陽門由建陽門集禮門出弘化門入逌瞻門召見宮官林性運具悌元于轎前詢問植木事至宮門外降輿就版位行禮陞詣宮內奉審入齋室
정조 24년 · 강
行藥院入診及次對于齋室藥房都提調李時秀提調李秉鼎副提調李集斗
정조 24년 · 목
藥院日次請診也○敎曰今日日次次對因爲來會之意招致備郞傳諭○予曰近日之雨初則可謂時雨而末及太過反爲悶然矣寒食獻官多致阻水昨聞永陵獻官言則僅僅入達於行事之前云而因請此後則以前期受香爲定式矣先朝以光陵長陵受香之時多致阻水之故以前期一日受香定式今於永陵亦用此例而恭陵順陵亦當一體擧行而亦難每每如此此後於受香臨時若値始雨之時則稟旨闊狹似爲好矣今番之雨果能無害於春牟否領議政李秉模曰別無所妨云矣予曰陵幸今旣擇吉而以予筋力登降之際不知何以經過矣右議政李時秀曰各陵陵上若皆爲奉審則聖體之勞動誠萬萬悶然矣予曰雖不敢稱老而昨春以後則筋力漸益衰憊今年則尤甚鬚髮亦隨以漸白昔在先朝寶齡望八之時猶書細字八旬試眼四字至入於模刻矣予則眼力漸不如前只恃眼鏡而眼鏡旣非古禮則着此臨朝有礙瞻視故今後親政亦難強力是亦悶然矣予自十歲以前坐則必跪故袴之當膝處每每先穿亦不以爲難矣今則久坐亦漸難雖緣工夫之未至而精力之漸備亦可見矣民務之久未酬應一念憧憧故日前持公事入侍也亦以近於倦逸爲敎矣此際賓對不可不爲之而宮內植木自再昨始役故今日來此親審還內後有難更爲酬應故仍於齋室召見卿等此亦近於取便矣卿等旣在三公之位領相尤鍊於廟務另須董率具僚各盡職事使百官有司之擧行無一毫未盡之事而更貽自上酬應之勞則予之精力雖如此民國之事可以無憂矣仍敎曰留都大臣領左相中當爲之而左相筋力甚好故每欲隨駕當以領相爲留都矣左相筋力之如是蓋咬得菜根之效也予亦於幼時進飯甚少而朝夕所食只是蘿葍至於油膩之物至今不能多進亦必有效而猶未免筋力之漸衰甚可異也予曰掌令宋文述疏卿等見之乎其疏下款旣關民隱故雖已賜批而上款言渠之殿最居下事而有曰中此爲賊報讎之毒手云云被劾反駁猶爲不可況以守令居下於道臣之手而有此反詈者豈不萬萬駭然乎殿最非監司之殿最卽以朝廷之命操黜陟之柄則爲守令者豈敢如是其疏若隱映說去則初不必抉摘而似此句語前所未聞名之曰臺疏所言亦民事則其號甚大予之一念憧憧惟在於民事凡以民事爲言者無論大小緊歇不敢一毫放過故昨亦屢回商量不得不賜批而其在國綱亦不可仍置故欲問於卿等而處之矣秉模曰原疏句語未及詳見而事體所在萬萬駭然矣左議政沈煥之曰鄕曲之人全昧事體致有此等之疏誠極駭然矣予曰原疏旣如是故批旨中只擧守令而道臣初無責敎之提及矣雖使道臣査實道臣亦豈不自引乎卿等旣未詳見原疏筵退後卽爲取見以爲論勘之地也宋文述旣於今番赦典蕩滌下考有此臺職之除而李東埴亦然矣東埴日前之疏取見其要語之錄置者則時政官箴亦間有言及者而頗多雜語渠旣偏被朝廷之董沐則何不以當言之事有懷必陳而反爲此等疏乎予曰應資老人修啓道各異例而海伯狀本之屢次上來者似緣隨邑隨報之致而未及上來者今爲幾邑乎吏曹判書徐龍輔曰海西則非但隨邑隨報一邑之中亦有屢次修啓者尙未知其餘邑之爲幾何矣予曰修啓之如是頻數有關事體豈不可駭乎非但此事前後狀啓之不善擧行者非止一再誠爲悶然六臣後裔之上京仕宦者只有此道伯故朝家之視之旣自別而適入於該道伯未擬其首副二望又是新經道伯之人故特爲點下矣雖未知其治績之如何而擧行之節何乃如是因其修啓之頻數致有逐日開政之擧亦豈不屑越乎
정조 24년 · 강
景慕宮提調命以壯勇提調時任曾經或前望中備擬著爲式
정조 24년 · 목
領議政李秉模啓言本宮植木之役方有擧行而提調金載瓚聞有實故請今姑許遞從之敎以宮底至于梨峴以北設統作戶之本意爲本宮使役兼欲除坊民應役之弊也統戶之契與植木修掃等節壯勇提調皆主掌檢飭本宮提調此後作爲應爲之窠而例兼則事面似如何時提擧首擬曾經或前望中備擬事定式分付
정조 24년 · 강
飭耽羅儲穀麤荒之弊
정조 24년 · 목
領議政李秉模啓言前以濟州儲穀事筵稟行會矣連接前牧使曺命楫狀本及報本司辭緣則以精實穀萬石儲留別建庫舍俾無瘴濕浮傷之弊云此而遵守則設有來頭被歉之時陸穀未及入去之前自可以留穀先爲接濟可無顚連之患其有關於一島民命誠大矣第聞島民不知本意謂以惟此萬石穀旣儲島中則雖値災年廟堂必不以陸穀更爲區劃吾屬休戚係於此穀之儲不儲衆口胥動必欲毁壞官長又從以姑息漸致穀品之麤荒云儲以麤穀雖多何補哉朝家之軫念島民倍於陸民凡遇災荒竭沿邑之穀而如救水火則豈有但恃島穀不劃陸穀之理乎恒儲萬石之策專出於近懲甲寅以爲首尾不絶島陸相續之地也若使島民明知此意則浮言自息庫儲可完以此關飭該牧詳細曉諭一依初年設施必以精實穀捧留庫舍亦令續續修補如是之後若或一任麤荒不謹典守致有陸穀入送之歲民先溝壑未及待哺之弊則該牧使諭以重曲以謝一島民命之意請各別嚴飭從之
정조 24년 · 강
飭今番科場雜亂之弊
정조 24년 · 목
左議政沈煥之啓言庭試在近京外赴擧者甚多而近來科場飭禁未免漸弛且聞儒生輩認以慶科則當有闊狹隨從寫手將有惟意率入之慮若不預先嚴飭則不但科法之蕩然恐値出入時雜遝之患請分付四館及禁亂所一依科場節目申嚴知委俾勿犯科從之敎以不可以慶科一任其雜亂各別嚴飭俾有實效
정조 24년 · 강
命黃海監司朴基正罷職拿勘仍飭諸道應資老人待邑報齊到一時修啓
정조 24년 · 목
左議政沈煥之啓言今因特敎諸道應資老人修啓有關恩典事當通一道一齊搜訪同時登聞而諸道之分邑馳啓雖或諉之甲寅已例至於海西則一邑之中又分遠近村坊續續登聞以致兩銓之逐日開政事甚屑瀆且聞營舍修建後餘材頗多云當此松政極艱朝飭申嚴之時當初不能精約磨鍊已欠商量而株數旣多則船運陸輸之際民弊可知以此以彼道臣事極爲駭然請黃海監司朴基正施以譴罷之典諸道應資人修啓自今爲始待列邑所報之齊到一時修啓事另加申飭雖以僉樞可合人言之尤係異恩除非閥閱士族不宜濫竿而諸道所報不免淆雜云此後各別抄擇無或如前屑越之意一體嚴飭予曰領相之意何如領議政李秉模曰此時迎送雖可悶營造木物之不能精約致有民弊之及聞者恐難寬恕矣從之敎以他事且置之苟有一分畏朝廷之心前此嚴飭之下焉敢以營造木物等事爲弊及聞乎若此則邑倅鎭將從而虐民可知海西之民一困於數遞再困於勅行又以如許之事受苦者豈不切矜悶乎到今迎送之弊有不可顧不可罷職而止仍令該府拿問嚴勘課農伊始其代今日政差出仍令一兩日內辭朝
정조 24년 · 강
飭諸道漕船裝發護送之節
정조 24년 · 목
戶曹判書李在學啓言稅穀裝發本有定限每年事目亦自申嚴而近來外邑多有違式愆期之患官吏舞奸小民受弊雖以昨年湖西諸邑現發者見之可以推知矣前秋穡事旣得均登目下稅穀想已準捧而守令或未檢察監色恣意幻弄則此等之弊難保其必無今年則初運再運一遵定式如有過限處則自監營卽爲狀聞論勘至於護送一節前後朝令旣嚴且勤爲長吏者孰敢放心而凡事稍久則易致漸弛請更令沿邑另加警惕立栍指路等節無或疏忽俾有實效事申飭於諸道道臣從之
정조 24년 · 목
以申思運爲判義禁李晩秀爲同成均徐龍輔爲景慕宮提調徐榮輔爲黃海監司金載瓚爲奎章閣提學
정조 24년 · 목
出齋室乘輿出逌瞻門入弘化門明政門由永淸門還內
정조 24년 · 강
戶曹以太廟東墻修築吉日啓
정조 24년 · 목
該曹啓言宗廟東邊外墻頹圮處修築吉日令日官金性錡推擇則今三月二十一日卯時爲吉云請以此日時始役允之
정조 24년 · 강
遞吏曹參判閔台爀
정조 24년 · 목
敎以吏兵曹隨駕官單子當爲啓下吏曹未肅拜參判許遞前望單子入之
정조 24년 · 강
命今番陵幸時領議政李秉模留都
정조 24년 · 목
因政院留都大臣取稟有是命
정조 24년 · 강
以李得濟爲左捕將
정조 24년 · 강
兼春秋金景煥以東部頹戶摘奸啓
정조 24년 · 목
書啓以爲臣敬奉聖敎馳往東部字內漂頹處摘奸則典僕金致成草家二間良人文大春草家三間禁衛軍吳福同草家一間寡女梁召史草家一間良人徐春得草家二間良人尹者斤福草家二間頹壓以上完多頹少典僕洪宗仁草家一間半頹壓頹多完少典僕金士同草家二間訓局軍曺德太草家三間頹壓以上半頹半完往往聞農夫之言則近日之雨稍爲過當川邊麥苗間或埋沙而來頭作農有利無害東至廣津招集頭民問方漲時水勢之如何則以爲洪濤汎濫比常時水深高加數丈而何幸家無漂頹人免陷溺路過楊州界所謂忘憂里三牌面有渰沒人云故問其委折則今十二日越川而不量淺深竟至此境爲言矣取見其號牌則積城居李富貴爲名漢而其所持卜物則江原監營狀啓也招致洞任着實守護狀啓則納于該牧之意申諭敎以頹戶分付賑廳考例題給
정조 24년 · 강
兼春秋金錫泰以四山看審形止啓
정조 24년 · 목
書啓以爲臣於今月初七日詣外西山周行看審則慕華峴以西水磨洞等處稚松掘去之痕狼藉故問其委折則以爲內西山移植次掘去云初八日夕詣外北山則補土峴方始植橡故問其植橡數爻則五十石內已植不過二十石云初十日詣城北屯則方欲植橡云而姑未始役十一日詣外東山則坪松田水踰峴等處稚松掘去之痕甚多而亦以爲都城內鷹峯移植次掘去云十四日詣外南山則鷹峯下諸麓元來植松枯損處補植者夥然而未植處新植則不過數麓所植處則俱爲種密各山字內新斫痕姑無而壇所亦皆無頉敎以更爲嚴飭
정조 24년 · 강
命廣州留守金思穆直赴殿試人狀啓中壯營鄕武士之誤稱鄕軍者使之改修正仍命畿伯華留處以此傳敎下諭
정조 24년 · 목
廣州留守金思穆以本府境內武科直赴殿試及會試人等役姓名列錄馳啓敎以壯營鄕軍直赴者皆以鄕武士稱之則該府狀啓亦當依傳旨及帖文施行而文蹟所無之鄕軍狀啓者難免不察書目題送使之改修正而畿伯及華留處以此傳敎下諭俾各均一其例
정조 24년 · 강
命華城直赴殿試親軍衛金德淵名字之誤書者釐正於試記試冊
정조 24년 · 목
水原留守徐有隣狀啓以爲去戊午十月朔外營親軍衛朔試射時入格直赴殿試人金德淵之淵字榜目傳書之際誤以連字書之直赴帖亦以連字塡書今當殿試金德淵直赴帖釐正塡書似合事宜請令該曹稟旨分付敎以直赴帖不必釐正分付兵曹御覽試記及命官試官試冊內外告冊使之改書
정조 24년 · 강
罷承旨沈象奎職
정조 24년 · 목
敎曰有國則有朝廷而紀綱法典爲牽制維持之具此而放倒任他斯壞則其流之爲弊將若之何近於法從淸列何多反詈之口氣反詈尙云可駭可愕何況以下官凌上官而事又關於莫嚴之考績乎前有一臺章而彼則特換其名者不必臆逆索言今又有當者因自已考績事極意忿罵之說登諸章疏而民事爲重不可以人廢言先施例批而在朝廷繩愆紏繆之政何可容忍昨於賓筵問可勘之罪名而大臣以未及見疏本爲言使之筵退後論勘矣待論勘當有處分而此後凡係似此風習一切嚴禁事該房知悉
정조 24년 · 강
黃海監司徐榮輔上疏辭職賜例批
정조 24년 · 강
召見黃海監司徐榮輔于便殿
정조 24년 · 강
以李書九爲吏曹參判前望也
정조 24년 · 강
遞承旨曺允大李基讓以趙恪尹行頤徐英輔爲承旨前望也
정조 24년 · 목
允大等不爲仕進政院啓請牌招敎以許遞與未差之代前望單子入之待下批牌招察任
정조 24년 · 강
推兵曹判書趙鎭寬遞差叅判金達淳叅知南履翼汰禁軍番將尹敬喆
정조 24년 · 목
承旨曺錫中啓言卽者一儒生來到院中請受給分帖小帖故以政院則元無小帖成給之例答送而且聞昨日儒生三人又以此事從光範門入來云闕門出入何等嚴重則初不關由於政院而任其冒入者事極駭然兵曹入直堂上推考警責禁軍番將所當重勘而本院請推之外無他可施之罰何以爲之乎敎以近來閽禁之鮮弛可知該堂遞差番將事尤可駭汰去都是本兵之責兵判亦爲推考
정조 24년 · 강
平安監司李泰永以道內十邑應資老人馳啓
정조 24년 · 목
狀啓以爲謹依吏曹關辭知委於道內列邑朝官年七十士庶年八十以上人及可合僉樞者使之詳探報來矣平壤等十邑先爲報來故修成冊上送于承政院列邑中年過九十人之或因移徙歲首登聞時不得受資者査實報來故一體入錄○平壤朝官秩前參奉金榮澤前別提金萬衍士人秩幼學金五行等一百三人庶人秩出身韓萬柱等八十六人順安士人秩幼學金兌樞等二十六人庶人秩老軍車太奉等四十四人甑山士人秩幼學朴萬晃等六人庶人秩老軍任投松等二十人江東士人秩幼學黃尙采等四十一人庶人秩閑良金海珎等三十二人祥原士人秩幼學林鳳采等十九人庶人秩老軍李得成等三十三人价川士人秩幼學弓正運等三十六人庶人秩閑良朴元必等五十四人江西士人秩幼學盧元廷等四十人庶人秩閑良任德良等三十二人殷山士人秩幼學文時斌等三十九人庶人秩老軍朴元采等四十四人中和可合僉樞秩幼學李瑞漸金致億士人秩幼學白受繪等三十四人庶人秩閑良李丁采等七十人永柔朝官秩前別將金起聲士人秩幼學金采等三十七人庶人秩閑良張有方等一百三十六人以上朝官三人可合僉樞二人士庶九百三十二人
정조 24년 · 목
以趙尙鎭爲判敦寧申��爲開城經歷曺允大爲禮曹參判
정조 24년 · 목
吏批啓言卽見平安監司李泰永應資老人抄啓啓本前別將金起聲混入於朝官秩事甚未安下批單子拔去以入而請當該道臣推考允之
정조 24년 · 강
慶尙監司申耆以晉州牧使尹魯東營將元毅鎭罷黜馳啓命魯東卽其地謫補毅鎭拿入嚴飭
정조 24년 · 목
該監司狀啓以爲晉州牧使尹魯東受由上京之後臣營各樣所納專事稽滯期限太過故當該鄕所移送隣官略加懲治矣及其還官也以此引義連呈辭狀故以空官時擧行稽滯之鄕所推治未必爲替當引嫌之端題送矣忽又投呈一牒以爲老母上京而中路病勢猝劇專人來報故兵符及官倉開金齎送于本鎭營將仍爲離官上京云晉州營將元毅鎭牒呈內本州牧使今方發行而齎送兵符開金故不得已姑爲祗受云大抵守令之有所引義投印徑歸者直送印符於臣營設或有親病之不可不及時歸護則一邊請由一邊發行容或有前例而該牧使則初無由狀之來呈直送兵符於本鎭營將此已萬萬違例近來守令每引不當之嫌自爲高致不識兵符事體有重於印信欲避投印之名印信則持去兵符則任意投送者此無異於投印徑歸以營將言之發兵符傳受何等愼重而旣非原定兼任且是本州上官則怯於侍從守令之作此駭擧無一言受置者揆以格例亦極寒心該牧使尹魯東爲先罷黜其罪狀令攸司稟處晉州營將元毅鎭格例之外受置兵符者此路一開後弊難言亦爲罷黜本州以漕倉都差使員稅船裝發期限已迫其代令該曹各別擇差卽速下送敎以無異於投印是亦投印而赦令屬身姑不直竄卽其地謫補卽令倍道下往捧稅營將事亦甚駭然卿於巡到時拿入嚴飭事回論
정조 24년 · 강
命今番陵幸時華城廣州兩守臣隨駕仍命壯勇
정조 24년 · 강
外營總制代領留營軍兵
정조 24년 · 목
水原留守徐有隣狀啓以爲各陵寢展謁時壯勇外營馬步軍兵外使聚會留營事曾有定式矣今三月二十一日陵幸時本府及五邑所在親軍衛三番長樂隊二十五部使之趁期聚待從事官兼中軍以下諸將領及知彀官別軍官以下諸將校別破陣各色標下軍等臣率領留營計料敎以今番則城內外及部字內所在者率領留營外使與廣留班列隨駕而領軍則總制代領因此思之從事官之兼察齋卽之假官皆依定式俾各觀光乎此意一體行會
정조 24년 · 강
命時囚愼宜學付過放送
정조 24년 · 강
世子行召對于集福軒外軒
정조 24년 · 목
兼弼善韓用鐸兼司書金近淳說書洪命周翊贊徐應輔入參
정조 24년 · 강
召見五衛將金道游于誠正閣
정조 24년 · 목
兵曹啓言謹依傳敎關西經學生五衛將金德弘金道游如可強力給鋪馬上送之意分付平安道臣李泰永處矣龍川金德弘以身病不得上來龍岡金道游今已上來敎以使之待令
정조 24년 · 강
領議政李秉模陳箚請掌令宋文述施以削職之典賜批從之
정조 24년 · 목
箚略曰臣於再昨筵中以掌令宋文述疏語壞體之失筵退後取見原疏論勘之意有所仰奏矣卽見疏本則一二句語之拶逼道臣者不可但以駭眼言矣殿最之法至爲嚴重從古居下考者何限而未嘗聞以此詆斥道臣蓋題品之際設有爽實過當處士大夫自處之道惟以無下而爲卞罔或以見屈之私嫌傷莫嚴之公體也今此臺臣之疏一切反是作一彈文之深重語法惜乎堂堂掌憲之地乃有此擧也時臺體重且其附陳者民事也臣猥居廊廟豈宜請以重勘而言念後弊恐不可不深示譴責臣謂宋文述施以削職之典宜矣批以依施仍命遣史官傳諭
정조 24년 · 강
召見來待諸臣于重熙堂兵曹判書趙鎭寬禮曹判書李晩秀命今番社稷太廟入直官赴試時以禮郞代直仍著爲式
정조 24년 · 목
禮曹判書李晩秀啓言今番庭試實是莫大之慶科諸司蔭官之公後相値者皆令從便推移許其觀光寔出廣慶覃恩之聖念而社稷太廟官員前則有文郞故蔭官得以替直入場矣盡爲蔭窠之後入直官獨未赴試而廟社入直事體莫重不可以假官替直無他闊狹之道云適因言端敢此仰達敎以禮曹郞官中各別擇送代直後草記以此定式
정조 24년 · 강
命自今陵幸時侍衛外陪從諸臣竝用戎服陵園同時展謁則仍用園幸服色
정조 24년 · 목
禮曹判書李晩秀啓言園寢行幸親御平戎服或軍服寔遵庚辰溫幸時服色奉安閣所奉御直亦用此服蓋出於我聖上述事寓慕之孝思年前故重臣李文源引故相臣李天輔昔年溫幸時所覩記者請於園幸時侍衛諸臣皆用軍服其後承史閣臣亦皆從上服再昨年敬陵行幸時故提學鄭民始以陵園幸服色之不宜異同筵奏衛內諸臣皆依園幸例擧行而猶未有指一定式之事矣臣意則以溫幸服色遵用於拜園之時聖意實有所在而謂以同是行幸仍爲陵幸服色事體恐不必然矣今當行幸隔日不可無一番稟定此後陵幸時衛內諸臣服色竝以戎服隨駕至於陵園同時展謁時則服色有難續續換着以園幸服色仍爲磨鍊恐合事宜故敢此作達矣從之
정조 24년 · 강
命今番展謁陵寢齋郞中生進以初仕幼學人相換
정조 24년 · 목
敎以今番展謁陵寢齋郞中生進令該曹以初仕幼學人口傳相換仍令當日謝恩○健元陵參奉李後秀假監役李英雲相換顯陵參奉權伋思陵參奉尹定鎭相換懿陵參奉權丕應明陵參奉申��相換元陵參奉任弘常泰陵參奉李重溫相換
정조 24년 · 강
遞差承旨趙恪以李尙度代之前望也
정조 24년 · 목
政院啓言今二十一日元陵親祭祭文當爲製進請藝文提學李秉鼎待明朝牌招敎以旣有時任文衡則設有不得入闕之事故循例出牌待其違牌微稟可也否則何以爲之措語亦或一道直請文任牌招大關格例此啓辭書入承旨遞差仍敎曰承旨前望單子入之待下批牌招察任
정조 24년 · 강
命藝文提學李秉鼎牌招製進元陵親祭文
정조 24년 · 목
政院啓請大提學洪良浩牌招有是命
정조 24년 · 강
禮曹以馬祖祭設行吉日啓
정조 24년 · 목
該曹啓言馬祖祭設行吉日令日官全宗周推擇則今三月二十八日爲吉云請以此日擧行允之
정조 24년 · 강
命武臣堂上祿試射時未滿四矢人金春雲勿罷
정조 24년 · 목
因試所請罷啓辭敎以何足責
정조 24년 · 강
勘放時囚李勉輝
정조 24년 · 목
因勉輝囚單敎以不察之失在於該道何責推官乎以不應爲公罪區別功議勘律放送後草記未及拿囚同罪守令待拿囚依此囚例施行○義禁府啓言時囚罪人李勉輝照律功減一等枤七十以公罪收贖放送
정조 24년 · 강
命尙州殺獄罪人方三祿嚴飭訊推
정조 24년 · 목
慶尙監司申耆狀啓以爲初査官尙州牧使李素牒呈內本州東面新酒幕里居金化彬與外東面津頭里居方三祿相關被打卽地致命而私和掩匿之說道路喧傳故方三祿及應問各人等捉來究覈則屍親私婢仁心招以爲渠夫化彬與過去行客四五人同坐房中方喫夕飯之際有一淸州人騎馬過簷前以犯騎於喫飯之前責其人而推擠下馬又有津頭人一漢騎馬電過渠夫追奔不及回到門前忽逢方三祿扶執曰津頭人何其頑悍而犯騎於他人喫飯之前者如是之多也三祿與淸州人同謀行商者也發怒叱辱互相扶執三祿以其所持錢帒揮打渠夫背上昏窒仆地則三祿又以足一次蹴背渠夫委頓落地鼻口流血仍爲致命翌曰方三祿與淸州人及津頭洞人數漢來乞私和故果以一百兩捧上營葬樣成手標以給三祿之父哲雄買棺埋葬以五十兩錢專人送來故果爲需用屍體傷處不得詳見而但見腦後肉坼血出額角皮脫血凝當初被打時津頭洞人及喫飯行人皆爲參看云被告方三祿招以爲渠到新酒幕前則本里李卜孫執捉渠曰此漢亦是津頭之人奪取渠所持錢帒給金化彬化彬妻開諭其夫出給錢帒故方欲逃歸適觀左右淸州居尹次東撫膝詬喝保恩崔哥及同里曺漢成等在傍爭詰渠卽逃還矣洞人等以化彬之死捉渠渠雖曖昧旣是獄情干連故自多惶㤼果爲行賂私和云詞連曺漢成招以爲三祿化彬相鬨與否果未見之聞三祿言則與化彬言詰足蹴其背數次云看證權益山等招以爲觀市後到新酒幕前見李卜孫擔曳化彬入房中故問其曲析則以爲化彬與三祿相鬨三祿以錢帒揮打化彬氣塞將死云三祿更招以爲化彬被打於曺漢成云干連尹次東招以爲化彬以渠騎馬推擠氣塞之際相鬨事狀果未知得覆査官金山郡守尹可基所報各人招辭竝同此獄則錢帒揮打卽地昏窒而各人之供招如出一口則詞證不可曰未備日暮被打半夜殞命而手勢之獰毒足可推知則獄情亦無所隱晦百金私和又著恇㤼之眞贓方三祿之手犯無容更議而殺獄論斷檢驗爲主詞證次之而徑埋屍身未行檢驗之故實因無以執定獄案亦不完備被告之漢雖爲訊問實難取服只憑參證之供遞議償命之典有非按獄之體且其掩埋未滿兩朔則屍體似不至於腐爛無憑及今檢覆在所不已掘檢一款令該曹稟處○刑曹啓言依下敎問議于大臣則領議政李秉模以爲掘檢之法將以折元犯粧撰之招拜諸人參差之證假如元犯則曰打在某處而爲不死之地諸招則曰傷在某處而爲速死之地又或元犯與諸招皆曰不打而惟情與迹決在於打必待檢驗而後可知者不得不掘檢而至於此獄無論錢帒之無心撞着與用意揮打因此致命恐無可疑第所未決者卽被告之不卽吐實也雖於掘檢之後獄情似不過如斯只當歸重於證招而已則與不檢實無異同而獄之未完一也掘檢置之同推盤問恐宜矣云左議政沈煥之以爲檢屍之法蓋不獲已不檢則實因不著實因不著則獄不成今此毆死之證衆口難防賂埋之迹直贓已露掘屍行檢有法禁則已法無所禁而起獄在數朔之前與掩骸年久者亦有異焉則如例開檢執其實因然後獄體備而元犯可以就服矣云右議政李時秀以爲斷獄之法以檢爲重蓋按不如式則實因難定實因未定則獄不成體故也掘檢已埋雖宜難愼私和匿埋法亦許掘觀於此案行兇之節不啻狼藉覓賂之迹亦已綻露而元犯抵賴專由於屍帳之初未執贓事在數朔之內與年久朽骨有異依道啓所請如法掘檢然後可使獄情無眩犯者取服云矣蓋此獄事錢帒揮打當下致斃各人之招少無參差則詞證可謂俱備而第殺獄決折檢驗與實因爲主今若未行檢驗未定實因只憑證招遽議償命非但有違於獄體亦關後弊開掘雖曰難愼有不可膠守且埋瘞又不久遠云掘檢啓聞恐合事宜請以此意分付道臣敎以獄體有三段成獄也實因固重而詞證有時乎及緊讞獄也屍帳之外或以眞贓折其疑晦決獄也情雖較看惟迹是歸開掘行檢之法當於兇身之不知誰某致斃之不拜眞僞考見痕損參合諸招之獄爲之此獄則兇身只是單身致斃明由揮打則不掘可知檢之何益況私和之迹苦主自服頭面之際正犯語屈領相獻議可謂約而盡矣嚴飭主同推官各別訊推速捧遲晩事分付
정조 24년 · 목
輔德金羲淳兼司書金近淳翊衛申大羽副率南周獻入參
정조 24년 · 강
召見黃海監司徐榮輔于重熙堂
정조 24년 · 강
遞承旨尹行頤申鳳朝以徐有聞崔獻重代之前望也
정조 24년 · 목
行頤等不爲仕進也
정조 24년 · 강
遞掌令洪彦燮持平洪時濟金秀臣正言申龜朝
정조 24년 · 목
因監察茶時啓辭敎以山林外兩司在外及未肅拜人許遞
정조 24년 · 강
命訓局習陣明日勿爲之
정조 24년 · 목
因該都監習陣單子敎以習陣久不爲之而行幸當前明日則勿爲之事分付
정조 24년 · 강
遞承旨徐英輔以金履翼代之前望也
정조 24년 · 목
敎曰左副承旨許遞前望單子入之待下批牌招察任
정조 24년 · 강
命今番庭試初試分三所設場
정조 24년 · 목
備局啓言今此庭試初試時鄕儒赴擧者甚多分三所設場然後似可容接且考前例則凡於千初試多以三所試取請卽爲分付禮曹使之依此擧行允之
정조 24년 · 강
改差兼內乘李光益仍任前內乘徐英輔
정조 24년 · 강
以閔台爀爲兵曹參判朴崙壽爲參知口傳也
정조 24년 · 강
命來頭稱謝回咨及月食回咨竝定禁軍下送于灣府
정조 24년 · 목
承文院啓言節使回便齎來禮部咨文中有使臣賜食事以來頭年貢之行奉表稱謝之意依例撰出回咨及今番月食回咨竝爲正書安寶後請定禁軍騎撥下送于灣府使之入送鳳城以爲轉致北京之地允之
정조 24년 · 목
輔德金羲淳兼司書金近淳司禦兪漢雋副率金會淵入參
정조 24년 · 강
元陵親祭香祝命親押
정조 24년 · 강
召見禮曹判書李晩秀于重熙堂
정조 24년 · 강
遞承旨李尙度以申獻朝代之前望也
정조 24년 · 강
敍前承旨沈象奎等
정조 24년 · 목
敎以守宮閣臣沈象奎方在違牌坐罷中敍用令該曹口傳付軍職其外侍從堂上堂下如有罷散人亦爲敍用付軍職○前大司諫兪漢寧前掌令鄭澣前修撰洪樂安前正言愼性眞竝敍用
정조 24년 · 강
命承旨金履翼假承旨沈象奎同爲守宮
정조 24년 · 목
敎以守宮承旨行左承旨金履翼爲之守宮閣臣沈象奎仍差假承旨同爲守宮
정조 24년 · 강
以宋銓爲大司諫鄭澣金熙周爲掌令鄭魯榮姜儐爲持平李萬運爲正言前望也
정조 24년 · 목
因監察茶時啓辭敎以兩司前望單子入之待下批牌招隨駕官推移啓下
정조 24년 · 강
命文三所設於明倫堂
정조 24년 · 목
禮曹以文三所設於工刑曹啓敎以三所試所設於明倫堂而二所丕闡堂則自門外至碑閣近處設布城三所明倫堂亦自門外至香橋近處爲之而一所禮曹門外布帳亦有前例此則觀勢至于南北大路爲之俾各預爲知悉之意分付成均館
정조 24년 · 목
敎以武試亦以三所爲之處所以南小營爲之
정조 24년 · 강
命特敎停擧儒生蕩滌
정조 24년 · 목
敎以生進幼學諸生中如有特敎停擧者一竝蕩滌
정조 24년 · 강
以趙鎭寬李在學差貢市堂上
정조 24년 · 목
備局啓言設場隔日應辦等事自多檢飭擧行之節貢市堂上未差之代兵曹判書趙鎭寬戶曹判書李在學差下請使之察任允之
정조 24년 · 강
命廟官中如有不赴擧人勿出假官仍飭墻垣修改時喧雜之弊
정조 24년 · 목
禮曹啓言本曹正郞權行彦宗廟署差送佐郞金弼龍社稷署差送竝爲代直後廟社入直官使之赴擧敎以廟官則墻垣修改相値如有不爲赴擧之人則何必差出假官問于本署其日始役時戶曹堂上進去檢飭留都大臣亦爲嚴禁喧雜之弊亦令留陣將臣知悉
정조 24년 · 강
遞工曹參判鄭尙愚
정조 24년 · 목
敎曰工曹參判許遞明日政差出待下批牌招隨駕
정조 24년 · 강
遞掌令鄭澣金熙周持平姜儐正言李萬運以曺允遂沈奎魯爲掌令閔命爀爲正言前望也
정조 24년 · 목
政院啓言明日武科試所兩司當爲進去而掌令鄭澣金熙周持平姜儐正言李萬運竝在外無以備員何以爲之乎敎以竝許遞前望單子入之待下批待開門牌招察任
정조 24년 · 강
命禁衛大將徐有大權察左右捕將
정조 24년 · 목
兵曹啓言左邊捕盜大將李得濟以御營大將隨駕右邊捕盜大將柳孝源以訓鍊中軍隨駕矣在前如此之時有曾經捕將權察之例限回鑾間請以禁衛大將徐有大姑令權察允之
정조 24년 · 강
飭安東等邑燒戶賙恤奠接
정조 24년 · 목
慶尙監司申耆以安東府民家失火二十一戶延燒密陽府民家失火六十三戶延燒馳啓敎以兩邑民戶之被燒甚矜嚴飭該道拔例賙恤斯速奠接而密陽戶數至於六十餘戶之多殘獨之類還與役勿侵事分付
정조 24년 · 목
兼弼善韓用鐸兼說書李存秀衛率尹慶曾入參
정조 24년 · 강
毓祥宮展拜命於陵謁後更稟
정조 24년 · 목
禮曹以毓祥宮展拜吉日何間推擇啓稟敎以晨起待晴行禮於眞殿今月孺慕尤難自抑若以先朝聖心爲心則雖今日欲爲展禮而旬前初七日以前齋戒相値八九日毓祥宮忌辰坐齋旬後咸興永興兩本宮衣幣香燭親傳與齋宿相値又其後當行陵謁矣勢將於其後始可拜宮以此知悉更稟
정조 24년 · 강
京畿監司徐鼎修江華留守洪明浩黃海監司朴基正以應資老人列錄馳啓
정조 24년 · 목
鼎修狀啓以爲因備局關朝官年七十以上士庶年八十以上及可合僉樞之類搜訪報來之意知委列邑矣楊州等二十一邑先爲報來故更考營上帳籍後秩秩區別先爲開錄馳啓楊州牧朝官秩前萬戶尹興商呂光點徐宗宅鄭寅達前權管金弘弼尹益貞內侍尙洗金重潤朴正佑徐文郁尙瞻金致福可合僉樞秩通德郞柳重基庶人秩良人兪楹等七十七人驪州牧庶人秩良人方占山等八十九人坡州牧朝官秩前權管扈鳳翼金德信可合僉樞秩幼學李碩宗黃琳李審尹橚通德郞李溟翼庶人秩良人尹璹等十八人通津府可合僉樞秩幼學權世善李道貫庶人秩良人李泰運等十六人喬桐府朝官秩前權管韓鳳義可合僉樞秩幼學方珠趙文彩忠義韓師周庶人秩司果趙仁碧等二十二人富平府可合僉樞秩幼學沈啓良庶人秩良人鄭希喆等七人仁川府可合僉樞秩幼學尹宅東進士尹東璧豐德府可合僉樞秩幼學張晤張澲申曦庶人秩金時佐等十五人高陽郡朝官秩前守衛官吳彦哲可合僉樞秩通德郞宣景淑幼學李正養庶人秩良人金命大等二十四人金浦郡可合僉樞秩幼學金星瑞忠義李碩顯庶人秩良人蔡應錄等八人加平郡庶人秩良人柳廷民等三十人安山郡可合僉樞秩幼學李弘中金德鍊庶人秩良人金必寬等九人麻田郡可合僉樞秩幼學鄭最慶庶人秩良人李命仁等十二人交河郡可合僉樞秩通德郞崔寬庶人秩良人吳德奉等十三人永平縣可合僉樞秩幼學徐光修楊重垣金處和庶人秩良人李唜奉等九人積城縣可合僉樞秩幼學權沂尹順憲李埰方載重禹鼎九庶人秩良人金錫鍊等十二人漣川縣庶人秩出身魯尙厚等二十四人果川縣可合僉樞秩幼學郭濟億庶人秩良人高永達等十六人抱川縣可合僉樞秩朝奉趙守寬幼學金錫弼許垈李廷錫安垕通德郞李道恒庶人秩良人李光璧等三十一人陽智縣可合僉樞秩幼學李延煥沈塯庶人秩良人姜甘山等十六人砥平縣可合僉樞秩幼學權以維朴慶運具必道李會徵尹東瑞通德郞李哲模趙重璟忠義辛時範辛運範庶人秩良人嚴雲伊等二十八人○明浩狀啓以爲本府境內朝官年七十以上五人八十以上四十九人溯考帳籍修成冊上送而士庶中可爲僉樞人無乎事朝官秩前萬戶申英澤李億麟李弼謙朴麟杓前權管李繼蕃士庶秩前司果姜二萬等四十九人○基正狀啓以爲豐川等七邑鎭又以近坊所抄鱗次報來故較準帳籍區別開錄于後豐川府可爲僉樞秩幼學黃齊顔吳後伯河浹金弼夏呂得齊庶人秩閑良姜奉世等五人延安府可爲僉樞秩幼學崔垙士人秩幼學黃德一洪治定金東賢金潤湘劉鍼高齊泰崔載寬李鳳日庶人秩閑良吳水敏等四十七人安岳郡可爲僉樞秩忠武衛任根幼學尹處任姜夏成全守堅全德佐李春郁士人秩幼學金宗泰朴思一庶人秩閑良元東益等三十五人載寧郡士人秩幼學安徵國金亨五金賛彬朴台鎭林春慶庶人秩閑良崔命大等二十二人白川郡士人秩幼學邊忠國奉儒閔弘儒禹命華金永福庶人秩閑良金起雲等三十五人康翎縣可爲僉樞秩幼學成夢齡崔齊崑金鳳五庶人秩老除韓有尙等三十五人白翎鎭老除張就丁
정조 24년 · 강
推吏曹參議洪樂游仍飭老人推恩下批勿爲踰日
정조 24년 · 목
開政有命吏曹判書徐龍輔參判李書九參議洪樂游竝違召政院捧入推罷傳旨仍請判書參判更爲牌招敎以參議只推與參判更爲牌招而此是圻內老人推恩政事下批也狀啓來到之後豈可踰日以此分付
정조 24년 · 강
有政吏曹參議洪樂游兵曹判書趙鎭寬進
정조 24년 · 목
以李翊模徐有和爲同知徐宗宅等八十人爲僉知宗宅等竝加設老職也權聖彦康萬齡爲守門將竝初仕也
정조 24년 · 강
以柳台佐爲扶餘縣監口傳也
정조 24년 · 목
忠淸監司金履永狀啓以爲扶餘縣監韓百衍謂有身病廢却公務不得已罷黜其代請令該曹擇差下送敎以令該曹口傳差出待下批卽爲下送
정조 24년 · 강
命典設別檢李敎源驪州近地齋郞相換
정조 24년 · 목
假注書閔德基狀啓以爲臣敬奉聖諭馳到懷德傳諭于右贊成宋煥箕處則以爲史官遠臨傳宣聖批揆分悚恧益無所措也殘骸危喘幸免顚沛獲覩慶禮粗伸微誠從今只當自勵以塵刹之報而已云矣敎以贊成則家在湖中其孫勢將往來供職而贊善之在驪上者其子若於近地齋郞相換則公私俱便令該曹口傳啓下計仕則用見職之仕之意分付
정조 24년 · 목
輔德金羲淳弼善金翰東兼司書金近淳衛率尹守翼入參戶曹參判鄭日煥以曾經僚屬因下敎特參
정조 24년 · 강
行樂院入診以謁陵齋戒不爲召接
정조 24년 · 강
召見來待諸臣于便殿備局有司堂上李書九
정조 24년 · 강
命人日製以再明日親臨試取
정조 24년 · 목
敎曰人日製通方外再明日當於春塘臺親臨試取試紙用大好紙儒生入門弘化門通化門月覲門集春門爲之事分付
정조 24년 · 강
判下兵曹親臨人日製時軍兵取稟
정조 24년 · 목
因兵曹親臨人日製時軍兵取稟草記敎以環衛軍則內外入直軍及訓局出番軍五哨御營出番軍三哨磨鍊禁軍則五番磨鍊
정조 24년 · 강
命武試所試官柳頤玄以協律郞擧行兵曹首郞爲試官
정조 24년 · 목
吏曹啓言旣接掌樂院牒報則以爲親臨人日製試取時本院正當爲協律郞而正柳頤玄以庭試武所試官進去云柳頤玄請改差口傳備擬以入敎以兵曹首郞爲試官該正協律郞擧行
정조 24년 · 강
遞承旨申獻朝以南履翼代之前望也
정조 24년 · 강
遞掌令沈奎魯
정조 24년 · 목
敎以差祭及在外臺諫許遞今日政差出待下批牌招察任
정조 24년 · 강
命人日製時場內如不足靑陽門外及月覲門外觀勢通用
정조 24년 · 목
因兵曹人日製試取時侍衛節目敎以其日入門時場內如不足靑陽門外通用又不足則弘化門內通用又不足則月覲門外左右設布帳此則兵判與宣傳官臨時微稟擧行
정조 24년 · 강
有政吏曹判書徐龍輔參判李書九進
정조 24년 · 목
以崔時淳爲掌令具晉行爲持平崔履亨爲正言尹命烈爲修撰安策爲副修撰李益運爲工曹參判兪漢謨爲左尹洪良浩爲分內局提調尋遞良浩以尹師國代之
정조 24년 · 강
命監役假監役相換望筒勿施
정조 24년 · 목
因監役鄭烈假監役崔弘淵相換單子敎以本監官員中豈有相換之理乎當該錯傳者査處望筒勿施
정조 24년 · 강
遞左尹兪漢謨右尹尹東晩以沈基泰爲左尹尹弼秉爲右尹口傳也
정조 24년 · 목
漢謨違召政院啓請更爲牌招敎以與試所進去人許遞令該曹口傳差出待下批牌招導駕
정조 24년 · 강
命庭試武所試官中隨駕將臣還宮後進去弘化門外留陣總營守禦使代領
정조 24년 · 목
敎曰武所試官受點人中隨駕將臣則還宮後肅拜進去留陣將臣則古例守禦使出鎭時入來留陣或隨駕水原亦然弘化門外留陣總戎營守禦使代領牌招聽傳敎其外亞將使之進去試所曾經人中權差領軍事分付
정조 24년 · 강
文二所啓請試場布城更加恢拓
정조 24년 · 목
庭試文科初試二所啓言本所試圍午時開門今方次次流入而內外庭已爲充滿至布城作門處殆無隙地門外未及入之擧子雖未的知其幾何而首尾相續極其浩多以今所料布帳之內萬無容入之望不可不預爲之所俾免窄狹紛沓之患請分付該營門布城周圍更加恢拓以爲多士容接之地允之敎以一三所撤北垣卿所拓東墻竝通碧松亭之意同成均旣承筵敎寧有難容之弊乎
정조 24년 · 강
命明日陵幸出宮後依近例替馬所少駐
정조 24년 · 목
敎曰出宮後城外替馬所少駐依近例爲之而軍兵路上留住節目以此添入事分付兵曹
정조 24년 · 강
命加德鎭軍保之還屬熊川者百餘名及本鎭三百餘名限折半特減
정조 24년 · 목
統制使任嵂狀啓以爲備局因左議政沈煥之所啓批旨臣營管下加德諸般鎭瘼釐革形止條列狀聞事關到矣加德鎭久勤差來後鎭弊民瘼前已論列而官職有序衙門自別該邑該鎭各守其分以尊國綱而已履歷久勤不須較論而今玆邑倅之視以差殊甚至鎭民之漸就凋瘵旣欠相敬有違奉法而爲邊將者苟能一心秉公留意矯捄以報以面愈往愈勤則該邑雖或持難營閫亦當提飭夫豈有宿瘼之未蘇新弊之層生者哉爲今日矯正之道不必別立規例當以啓下關辭刊揭于邑鎭廳事之堂俾令常目在之以爲交勉相須之地而第有謬套之可以矯革者凡係收布戶斂自有擧行之里任而又以該鎭兵校首吏別定檢督一有愆期輒行推治名雖本縣檢督身是該鎭將吏事非鎭務而罪歸鎭屬事面之乖當相待之蔑如未必不由於是矣先從此事各別嚴防然後可無公私相礙之端若論民瘼之最甚者莫過於軍保之疊役査考各年軍籍合計鎭卒布役多至五百七名而其中一百五十六名則乃是辛亥年久勤差來以後加數勒定者故卽已還定於邑民其餘三百五十一名卽從前本有之役該里塡闕旣有邑例熊川一縣亦甚偏小除非大更張大變通之前姑難一時移送其他戶斂中差役穀之前爲一斗七升而近爲二斗者支裝錢之前爲四分而近爲五分者竝令依前存減所謂陪持錢不過該縣吏役之添助而係是他邑所無之例毋論多少一切永革在所不已均役以後自本縣爲其公用漁箭船民處給一包租責捧大口魚四十尾者雖云流來邑例穀不精實魚不豐産則不免爲濫徵之歸此則減其四分之一以每石租三十尾魚使之酌定分戶比總之弊如無別般定式則徒歸文具終無實效此後式籍收單時勿委本邑監色自該鎭收聚都封送于本縣則籍法不紊奸弊可祛而道臣則或慮漏籍逋藪欲守應行規例而旣令本官如法句檢而只使吏鄕不敢操縱則此是經權之兩行有非邑鎭之分籍且鎭下之民居歷歷可數本縣之耳目種種來往則存拔虛實必無是理該鎭所在臣營屯上卽隨起收稅以補支放者而細察民情則彈凡小島地勢瘠确墾山爲田築石爲畓比之平陸土品斥鹵而流來定稅差欠稱停風濤運穀亦係弊端今後則參互豐歉折衷定數稅穀二百四十八石零內減給五十石以其餘數一從民願作錢輸納著爲恒式事甚便宜故逐條論列往復道臣後成節目遵行計料邑鎭徵逋無相侵及防布輸送必趁其限邊情傳報這這擧行之意竝已措辭發關從今以往邑鎭各自遵守營閫隨事察飭則該鎭官制可以改觀殘民積弊可期釐革敎以近見道帥臣狀本而知之之外年前亦從該倅之登筵者詳聞邑弊民瘼之決不容歇視朝家之視之海村陸戶豈有間然而切矜悶而最無告者莫甚於兩南海邑之民昨因言端亦問於年前沿邑奉命之海伯聞其言想其勢寢食何甘凡事當從現發處蘇捄今於熊川宜施隗始之政所謂百餘名之還屬在邑民其苦當何如三百餘名雖曰本有之總而曾聞亦多移來者彼嚏拔棗核大之一熊邑尙不能使之改觀乎還屬百餘名及其餘三百餘名中限折半就京納下納各樣雜役中特爲勿捧不可不充其代者草記此於吾民其益可謂得寸爲寸依此擧行
정조 24년 · 강
命二十一日行幸時華城留營軍兵還宮後卽爲鮮嚴
정조 24년 · 목
水原留守徐有隣狀啓以爲今三月二十一日陵幸時壯勇外營留營城內外及部字內將官將校軍兵總制代領等節謹依狀啓判付及制勝傳令辭意分付於兼總制柳文植處使令趁期擧行敎以還宮後不待知委以撥馬卿其傳令總制俾卽鮮嚴之意回諭
정조 24년 · 강
詣元陵親祭仍詣健元陵穆陵徽陵顯陵惠陵崇陵展拜親行奉審如禮
정조 24년 · 목
具戎服乘輿出協陽門降輿乘馬出敦化門至太廟洞口外下馬乘馬出興仁之門歷入關王廟行禮入小次少頃乘轎進發至沙筏里降轎乘馬至廟洞晝停所下馬入幕次以作門喧譁命禁喧郞廳宋知濂記過侍衛諸臣百官軍兵食代訖出幕次乘轎進發至泰陵洞口降轎乘馬至元陵洞口下馬乘輿入齋室改具翼善冠黲袍乘輿至元陵紅箭門外降輿就版位行禮詣陵上奉審碑閣奉審祭時至詣丁字閣行如儀亞獻官左議政沈煥之終獻官右議政李時秀大祝金近淳乘輿至健元陵齋室少頃詣健元陵展拜詣陵上奉審碑閣奉審次詣穆陵展拜詣陵上奉審碑閣奉審次詣徽陵展拜詣陵上奉審碑閣奉審次詣顯陵展拜詣陵上奉審碑閣奉審至穆陵齋室少頃詣惠陵展拜詣陵上奉審碑閣奉審次詣崇陵展拜詣陵上奉審碑閣奉審訖入崇陵齋室敎曰自陵洞口至興仁之門捧上言
정조 24년 · 강
施獻官以下賞典有差
정조 24년 · 목
敎曰今日來拜孺慕當作何懷周旋象設若承玉音記此日之擧宜施於駿奔諸臣一則志感一則志慶是日是陵豈可不爲乎亞獻官左議政沈煥之終獻官右議政李時秀熟馬一匹面給贊禮執禮大祝典祀官以下諸執事賞典皆依獻陵例捧傳旨而典祀官與執禮大祝同陵官陞敍未出六者陞六本陵守僕等考例加數施賞健元陵穆陵崇陵雖攝行皆依親祭例留齋室陵官仍其職加計一階之仕守僕從厚施賞京守僕及各陵守護軍亦爲考例施賞可以下批者口傳下批○吏曹以大祝直閣金近淳當爲加資而未經準職啓稟敎以準職除授○執禮司成尹序東典祀官奉常正韓致應陞資口傳下批
정조 24년 · 목
敎曰觀光儒武甚多又以動駕還宮時觀光出來則侵夜必有紛沓之弊各陵展謁後卽當還宮以此分付隨駕各營斯速炊飯隨駕百官處亦以此意一體分付○改具戎服出齋室乘輿至陵洞口降輿乘馬至廟洞晝停所下馬入幕次召見京畿監司徐鼎修出幕次乘馬入興仁之門至太廟洞口下馬乘馬入敦化門至協陽門下馬乘輿入協陽門還內
정조 24년 · 강
命京畿監司徐鼎修楊州牧使尹長烈依例施賞
정조 24년 · 목
敎曰京畿監司徐鼎修內下豹皮一令地方官楊州牧使尹長烈內下弓矢一部依例賜給
정조 24년 · 강
設慶科庭試文武初試文一所試官金達淳李尙度金履喬李東煥二所試官李魯春尹光顔金羲淳金熙洛三所試官鄭大容李基讓申鳳朝金㙆武一所試官尹東晩李漢豊柳孝源尹愭李石求柳煥寅二所試官李鎭復李得濟申應周鄭㝡成柳和源李景德三所試官姜彛正申大謙吳毅常尹孝寬元永胄閔百勳
정조 24년 · 목
文一所設於禮曹而通中樞府又北至于光化門外南至于京兆府前路設布爲城入門三萬二千五百九十八人收券一萬三千七百三十七張二所設於丕闡堂而又東至于大成殿門外南至于香橋入門三萬九千八百七十人收券一萬五百二十張三所設於明倫堂而又東至于食堂橋北至于碧松亭與二所竝用布城入門三萬九千三百七十人收券一萬四千三百五十七張三所入門合十一萬一千八百三十八人收券三萬八千六百十四張○武一所設於訓鍊院入門一萬一千五百九十一人二所設於慕華館入門一萬五十人三所設於南小營入門一萬四千二百五十人三所入門合三萬五千八百九十一人
정조 24년 · 강
御春塘臺試人日製試官李秉模沈煥之李時秀李秉鼎黃昇源徐龍輔李晩秀李祖源李在學趙鎭寬李義弼李敬一李祖承曺允大尹弼秉鄭東愼金翰東沈象奎成鼎鎭李貞運韓用鐸閔昌爀李顯默李東稷金近淳李之聃趙得永金履載具得魯宋知濂李德鉉尹在陽李寅釆洪命周李弘謙洪奭周
정조 24년 · 목
具翼善冠袞龍袍陞座試官率應試儒生入庭行禮訖以鎬京辟雍自西自東自南自北爲賦題限申時入門十萬三千五百七十九人收券三萬二千八百八十四張京二千二百十一張京畿三千五百八十六張海西三千一百十一張關西三千一百七十三張湖西六千九十六張關東一千二十五張湖南四千七百張嶺南五千二百三十一張北關一千二十五張華城三百六十八張廣州三百五十六張松都二百十張江華九十張濟州三張居住不書七百六十六張
정조 24년 · 강
以申大顯等差假承旨
정조 24년 · 목
敎以刑曹參判申大顯行副護軍徐英輔前假承旨鄭學畊假承旨差下
정조 24년 · 강
遞副總管李魯春李章漢以尹得逵鄭觀采代之前望也
정조 24년 · 목
因寶劍望筒敎以試所進去及懸頉總管許遞前望單子入之待下批牌招察任
정조 24년 · 강
命假注書呂東植事過後拿處
정조 24년 · 목
傳命之際不善擧行也
정조 24년 · 강
命前假注書李允謙仍察廳任
정조 24년 · 목
敎以收券單子旣啓下假承旨減下未考之券尙近萬張行副護軍金載翼尹序東韓致應刑曹參議趙弘鎭試官加差
정조 24년 · 목
敎曰三日製三明日爲之圓點儒生只當赴試大提學臨時牌招與承旨偕往泮宮試取以來
정조 24년 · 강
命承旨曺錫中對讀官金載翼趙弘鎭韓致應尹序東事過後禁推
정조 24년 · 목
敎以當該承旨曺錫中當該座次不能整齊之對讀官事過後禁推
정조 24년 · 강
科次人日製試券于便殿試官李秉模沈煥之李時秀李秉鼎黃昇源徐龍輔李晩秀曺允大沈象奎李東稷金近淳金履載宋知濂
정조 24년 · 목
敎曰科次便殿入侍合考時試官中大臣文任原望筒受點人入侍○敎曰親臨人日製京居首賦三中幼學金秀鍾鄕居首湖西三中幼學李南翼竝直赴殿試京三下生員趙榮慶進士李志淵幼學金鉐吳明常李鍾運生員金祖淵幼學李壽膺金鏜李東獻李世億京畿三下幼學李命淳尹世鉉韓相殷吳赫常生員尹稹幼學徐榮耉申在年尹喆命尹致嵩金鎭岳海西三下幼學金燦吳明敏金鼎德張昇鳳尹若霖李允默吳鼎重吳允朝關西三下幼學李胤於金見龍安濟權金履孝金光澤金膺午通德郞金致修幼學金秀策湖西三下功學朴載厚秋大有李光輅柳秀興進士李明鎬生員李道明幼學兪仁源尹彦鎭盧光植進士洪樂玄吳泰益關東三下進士崔英弼幼學金兩敎韓好學進士南宅明幼學權��金奎漢金仁哲湖南三下進士李鉐幼學林奭履尹持秀柳和榮丁斗玉宋敬休進士鄭載遠幼學吳宅煥柳煥復黃翼臣梁述鎭嶺南三下幼學金邦鍵全世福李漢臣文義駿柳泰英進士朴思臣幼學李海旭金履德柳浛嚴錫箕李海星北關三下幼學朴健民金相玉嚴廷輅生員全性有幼學元熙祖金弘績朱欽晦金夔協華城三下幼學李恒德任淵常愼宜默李師弼李厚德廣州三下幼學李元永金載龍李高默松都三下幼學金濟寬李衡均朴師炯江華三下進士崔昇憲幼學權熻黃時鍾濟州三下幼學玄日皓生員吳霑等各給二分除較等特皆付之今庭試初試之榜尾京次上生員趙宅謙等十人京畿次上幼學李玄圭等十人海西次上幼學李魯源等八人關西次上幼學金履耉等八人湖西次上生員朴養浩等十一人關東次上通德郞李樂休等七人湖南次上幼學李春煥等十一人嶺南次上幼學韓一晉等十一人北關次上幼學趙載鼎等八人華城次上幼學徐有吾等六人廣州次上幼學李寅泰等三人松都次上幼學林景翰等三人江華次上幼學尹益洙等三人濟州次上幼學金仁文等各給紙一卷○敎曰入格儒生明日待令
정조 24년 · 강
全羅監司趙宗鉉以興德縣監李趾光罷黜啓
정조 24년 · 목
該監司狀啓以爲興德縣監李趾光身病沈重時月之內無差安之望不得已罷黜其代請令該曹各別擇差催促下送
정조 24년 · 강
慶尙監司申耆以丹城還穀虛留狀論前縣監李榮祚尹可基兼任山淸縣監李晩祥之罪
정조 24년 · 목
該監司狀啓以爲丹城縣監鄭軾牒呈內縣監到任後各樣還穀留庫實數與反庫差使員山淸縣監李晩祥眼同反閱則各穀欠縮爲五千三百二十石零故縣監親執還案次次泝考壬子後反作生存監色一竝嚴刑究問則監色等招內本縣反作始自壬子而同年條未捧各穀爲一千十九石十四斗六升壬子以後仍爲反作而雖不無如千所捧更添新逋數爻轉加癸丑反作爲二千三百一石零甲寅反作爲二千五百八十四石零乙卯年則所捧稍多其所反作爲二千九十三石零丙辰反作爲四千二百八十三石零丁巳反作爲六千五百六十八石零戊午反作爲七千九十六石零次次以已捧樣磨勘矣至于己未年事雖幸稍熟流來奮逋勢難準捧畢竟仍反五千三百二十石二斗三升三合二夕內吏奴逋爲二千一百四十九石三斗七升二合民反爲三千一百七十石十三斗六升一合二夕云還上事體何等嚴重而許多年反逋互相掩覆轉輾增加終至於五千餘石虛留之境者萬萬駭然民反則姑待秋成吏奴逋則今方刻期督捧而壬子癸丑甲寅縣監李榮祚乙卯丙辰丁巳戊午己未縣監尹可基等則在任或爲三年或爲五年不思釐正之策徒爲因循之計虛錄磨勘若是數多不可尋常處之己未冬畢捧狀則兼任山淸縣監李晩祥果爲勘報而其牒呈以爲去年十二月初八日見差丹城兼任而本官上京時所送還上單記及移文中以爲外倉已爲畢捧邑倉只餘八百石租還而統穀作錢條除之則實未收不過數百石四五日後封倉爲宜云故嚴飭鄕色畢捧來告之日依本官所托成給勘簿云參以報辭究其事情逋還仍反之責專着於尹可基在任之時而穀簿磨勘事係愼重雖曰一時兼官如果到底照察則亦豈有此虛勘之弊乎該縣監亦論其所失不可容恕尹可基則不但此事爲然戊午冬巡營作錢租四百八十石前道臣旋卽還寢而乃以歉歲準價仍爲催督於民間已捧作錢二百五十石價六百二十五兩移納於統營作錢未捧作錢二百三十石價五百七十五兩則每兩代租一石還作出秩己未所捧租五百七十五石內二百三十石本穀充數三百四十五石則謂以移報於吏民中指徵無處之奮逋矣因民訴現發行査得實此雖有間於自己染指假托營門作錢恣意犯科若是狼藉反作本罪之外當施加倍之律敢此臚列附陳丹城縣監李榮祚尹可基兼任山淸縣監李晩祥等罪狀請令攸司稟處
정조 24년 · 강
全羅監司趙宗鉉狀論南平縣監鄭持容前縣監林性運該縣罪人逃躱未捕之罪
정조 24년 · 목
該監司狀啓以爲南平縣雲興寺罪人僧性輝依刑曹啓下關保授於道內殘寺泰仁縣寶林寺之意發關分付於南平縣使之申飭押送矣該縣監鄭持容牒呈內罪人僧性輝以冒法濫入留住京城罪甲寅二月自興陽縣移定殘寺僧於本縣雲興寺矣乙卯二月忽然逃躱故前縣監在任時多發將吏跟捕未捉縣監到任後連加譏詗尙未捕捉云今此保授僧性輝旣是啓下罪人則前縣監之不善檢飭任其逃躱拖過三年初不報營者已極駭然而時縣監之一味掩置今始現發者亦甚疏忽前縣監林性運時縣監鄭持容罪狀請竝令攸司稟處性輝則今方發關五鎭營定日跟捕
정조 24년 · 강
判下上言一百三十三度于各該司
정조 24년 · 목
兼弼善金翰東司書李寅采兼司書金近淳翊贊徐應輔入參
정조 24년 · 강
召見人日製入格儒生于便殿
정조 24년 · 강
命人日製初試人錄送于庭試二三所依一所例擧行仍命耽羅武擧赴科者竝除初試待令於殿試日
정조 24년 · 목
敎曰人製入格給分諸生付之一所榜尾之意下敎一所則元榜初試中雖有人製初試人入格者自當於預差中充其數而二三所則須有知委可以依此擧行人製初試人姓名與今下傳敎依例踏印送于試所而今聞承宣言耽羅武擧赴科者遠涉重溟未及於捧單之限云此類十八人除初試別具試記殿試日待令於帳殿而限內上來者亦果有之乎問于諸試所無論已試未試竝除初試同修試記待令以示朝家特軫渠輩之意
정조 24년 · 강
分揀承旨曺錫中遞推
정조 24년 · 목
政院啓言同副承旨曺錫中事過後禁推事命下矣依定式遞差傳旨捧入敎以朝儀筵體之不嚴固是承宣不能隨事規正之致而未必專責於承宣更欲觀之遞推姑爲分揀與不爲仕進承旨牌招
정조 24년 · 강
推判義禁申思運拿處都事朴善浩尋命善浩分揀口傳相換
정조 24년 · 목
承旨崔獻重啓言卽伏見義禁府南平前縣監林性運等拿囚草記有此錯書事甚未安請當該堂上推考郞廳所當重勘而本院請推之外無他可施之罰何以爲之乎從之敎以都事拿處○因禁府都事朴善浩拿處傳旨敎以分揀令該曹口傳相換
정조 24년 · 강
全羅監司趙宗鉉以高敞前倅朴文絅等還穀虛錄之罪査實馳啓
정조 24년 · 목
該監司狀啓以爲高敞縣戊午停退各穀未捧從前仍反委折發關嚴飭使之詳覈報來矣該縣監閔耆顯牒呈內各該監色等處嚴刑取招以其所供參考文簿則己亥反作米租四千六百六十二石乃爲根因而逐年仍反長作新還虛勘之數或加或減庚戌以後至過萬包始自丙辰次次收殺至于戊午未捧爲六千三十八石而盡歸停退及夫昨秋憑覈無階徵督沒策終至於未捧云還穀事體至嚴且重當初己亥之豐有此許多反作者已極駭然而拖至數十年之久或減或增終未收殺致有登聞之擧揆以法意萬萬寒心更加査櫛期於收徵之意各別申飭於該縣監處虛錄守令中己亥庚子辛丑磨勘該縣監趙貞相丁未磨勘該縣監金履成癸丑甲寅磨勘該縣監朴行胤俱已身死不爲擧論其外守令姓名後錄馳啓其罪狀竝令攸司稟處各該監色等自臣營照法勘處計料○後錄壬寅癸卯甲辰乙巳丙午縣監朴文絅戊申己酉縣監柳頤玄庚戌縣監尹在陽辛亥壬子縣監申百祿乙卯丙辰丁巳戊午縣監南履範
정조 24년 · 강
推全羅監司趙宗鉉
정조 24년 · 목
義禁府啓言全羅監司趙宗鉉狀啓內高敞前監司朴文絅柳頤玄尹在陽申百祿南履範等罪狀令攸司稟處事啓下矣奏御文字何等審重而柳頤玄之玄字誤以顯字書塡不審之失不可無警請該道臣推考允之
정조 24년 · 강
放時囚呂東植勘金載翼等
정조 24년 · 목
義禁府啓言對讀官金載翼趙弘鎭尹序東韓致應原情以爲對讀之餘追後進伏自失座次昏謬之罪實無所逃云請竝笞四十收贖附過還職允之敎以竝功議各減一等金載翼功減一等又啓言前假注書呂東植原情以爲渠本以愚迷隨事僨誤而傳命擧行不能審愼院吏往來自有定所而分付之際誤爲招入揆以體例顚錯非細惶懍震越恭俟重勘云請刑推得情敎以生處何時可熟第欲更觀姑爲附過放送又啓言南平前縣監林性運原情以爲罪人僧性輝甲寅十一月自興陽縣移定本縣永屬雲興寺爲僧矣翌年二月忽地逃失廣加譏捕未及捕得仍以移職失捕稽報莫非罔赦之罪云時縣監鄭持容原情以爲性輝失逋於前官在任之時尙未捉得云故連加譏詗而失之年久蹤跡難尋未卽捕捉因循以過報營稽滯莫非渠昏謬顚錯自陷重罪云請竝刑推得情敎以除刑推仍爲議處照律又啓請林性運鄭持容竝杖六十收贖奪告身一等允之敎以竝功減一等又啓言丹城前縣監李榮祚原情以爲渠於壬子六月待罪丹城縣監而適當無前之歉荒民多流散徵督無地許多公穀堇堇收捧漸當歲末終至莫可奈何之境未捧爲一千十石零未捧磨勘事體悚惶不得已以已捧勘簿擬待翌年盡數收殺矣及至癸丑雖幸稍熟大無之餘民窘猶甚且春夏分還其數倍前辛亥壬子兩年停退又爲當年應捧條故還簿倍加畢捧末由甲寅之荒甚於壬子三年內未捧之數合爲二千五百餘石而皆未免循例磨勘未及準捧仍卽遞歸此莫非奉職無狀自陷大戾云請刑推得情敎以除刑推仍爲議處照律又啓請李榮祚告身盡行追奪徒三年定配又五年禁錮允之敎以功減一等
정조 24년 · 목
兼弼善韓用鐸兼司書金近淳洗馬徐畊輔入參
정조 24년 · 강
左議政沈煥之右議政李時秀陳箚辭賞賜批
정조 24년 · 목
煥之箚略曰臣猥叨駿奔之列近陪象設之間周旋怵惕瞻望恍惚邈矣蒼梧之歲月雖深僾然鼎湖之弓劍可攀幸蒙聖朝之殊寵仍成餘生之至榮矣不自意我殿下特推志慶之恩竝賞將事之臣至以天廐玉騘錫及于賤品院吏牽而臨庭臣震惶下階拜受恩命退而自揣庸庸碌碌充位輔相無補絲毫徒費廩祿公私俯仰靦然有怍于心況玆事在罔功賞出匪分寧爲循墻何敢乘以爲榮乎服之不衷古人所譏何況致寇之乘聖經著戒者耶伏乞亟加反汗以重賞典以安賤分批以錫馬之典意在爲所重安心領受仍命遣史官傳諭○時秀箚略曰迺我聖上特推志慶之意徧賞將事之列而天駟寵錫亦及於臣猥叨陪扈之班周旋籩豆之間在於微分榮耀已極罔功受賞何安賤心非昧乘以謝之義實深服不勝之愧恩命之下惶汗浹衣伏乞亟賜收回以重賞典而安賤分焉批答與左相箚批同
정조 24년 · 강
命摩天嶺以北十邑武擧子明日試取於南別營
정조 24년 · 목
敎曰三所試官等無狀甚矣下敎之下游辭分疏寧有如許紀綱乎況不知六兩則追射云云此果何說有問則但當只陳實狀以待處分何敢以不成說之追射入稟乎摩嶺以北人無論已射未射別修試記送于諸所中稍整齊之一所柳六畢試後內下小布別爲試取一中以上修啓○武三所啓言摩天以北十邑擧子七百十八人試記一竝移送一所敎以若是夥然付之一所則出榜當遲滯明日壯勇大將及兼內乘申鴻周宣傳官李身敬爲試官而勿差主掌官試取於南別營試記修正以入事分付
정조 24년 · 강
武二所以耽羅武擧追到及未試人同修試記啓
정조 24년 · 목
武二所啓言依傳敎濟州武擧追到人通德郞李邦潤閑良李東燁高宅信李光訥夫士簡朴師殷金大集朴根秀李東普李東彰韓時琦河南澄李光華李光栢梁處仁李光集金麗玉李光玉十八人今日追到閑良金尙彬金尙協二人已呈單未試人通德郞洪泰漢高昌彬金鍾輯閑良文煥宅尹重相申景周金錫龜許興八人合二十八人招致試所聖敎內辭意布諭後同修試記使之殿試日待令而如有追到者亦爲依此擧行敎以今番事事皆欲闊略雖不致責試所擧行則試官等太不識體貌而監臺從以袖手近來朝體皆如此此非但二所之謂也雖以摩天嶺以北武士言之過半百之尙無區處而無一言三所武將試官等雖令喫着摩嶺之風亦可此後少加小心
정조 24년 · 강
京畿監司徐鼎修狀論龍仁縣令丁遇泰應資老人漏報之罪命勿勘罪仍飭諸道見漏者隨聞狀聞
정조 24년 · 목
該監司狀啓以爲卽接龍仁縣令丁遇泰所報則本縣年八十士庶人前已抄報官敎盡頒矣本縣居韓聖儒韓昌世金鑌李尙鳳俱以應參之類或因事故而出他或有身病而未卽聞知至於落漏故追報成冊云今番恩資乃是遇慶優老之特恩盛典而當初關飭亦不啻諄複則該縣令之不善搜訪致有此四人之見漏者萬萬稽忽該縣令丁遇泰罪狀令攸司稟處落漏老人姓名年歲開錄于後臣亦有不能察飭之罪不勝惶恐敎以仁政之於徑界其爲關重不下於王道之老老而隱結自首守令猶貸至嚴之常律該倅勘罪勿論老人今日政下批事分付銓曹而諸道亦必有此類或者殘邑之倅㤼於被罪不以實更報則是豈優老之意乎雖有自首者勿爲請罪隨聞狀聞事回諭畿伯亦爲下諭諸道
정조 24년 · 강
平安監司李泰永以順川等三十二邑應資老人馳啓
정조 24년 · 목
該監司狀啓以爲應資老人順川等三十二邑今纔畢報故區別修成冊上送列邑中年過九十人之或因移徙歲首登聞時不得受資者亦爲一體入錄敎以今日政下批○成冊順天士人秩幼學洪采夏等四十八人庶人秩老軍吳成迪等三十九人咸從士人秩校生姜元燮等九人庶人秩閑良朴鳴耉等二十六人博川士人秩幼學金南秋等二十人庶人秩閑良李天東等十九人德川士人秩幼學姜太老等十六人庶人秩閑良方明雲等十八人寧遠士人秩幼學金京太等二十二人庶人秩閑良李東贊等二十七人肅川可合僉樞秩幼學金宗彦士人秩幼學李益成等三十四人庶人秩閑良金德璜等七十四人三登士人秩幼學黃彭壽等九人庶人秩閑良張漢相等二十一人寧邊朝官秩前權管盧德齡士人秩幼學吉成彩等五十三人庶人秩老軍張重賛等六十五人三和士人秩校生河咸興等四十人庶人秩閑良朴德發等六十三人成川士人秩幼學朴賛柱等七十五人庶人秩閑良李東彬等六十一人慈山士人秩幼學尹致廷等二十人庶人秩閑良朴東根等十七人安州士人秩幼學李順珏等六十一人庶人秩閑良石敬希等三十六人龍岡士人秩幼學金道三等七十一人庶人秩閑良崔厚必等九十二人陽德士人秩幼學韓起周等二十一人庶人秩閑良金貴才等十四人孟山士人秩幼學金國太等九人庶人秩閑良李武賛等二十人嘉山可合僉樞秩幼學尹壽基士人秩校生金兌玉等五十六人庶人秩閑良文福龍等三十九人泰川士人秩幼學裴運奎等三十六人庶人秩閑良權永甫等二十二人龜城士人秩幼學邊振澤等七十五人庶人秩閑良金泓鼎等十九人定州朝官秩前權管李德樹可合僉樞秩幼學白台絢白天淡士人秩幼學吳弼漢等九十九人庶人秩老軍金從之等二十六人郭山士人秩幼學金處況等二十六人庶人秩閑良李三弼等九人宣川朝官秩前萬戶張九翼士人秩校生金宗錫等二十人庶人秩閑良高日山等十五人熙川士人秩幼學明八海等二十九人庶人秩閑良金九賛等六十人雲山士人秩校生李武盛等二十四人庶人秩閑良李奉三等十二人昌城士人秩幼學金興彬等二十八人庶人秩閑良金碩福等三十六人渭原士人秩幼學李泰璜等十四人庶人秩閑良金處屹等十四人碧潼士人秩幼學李采珏等二十二人庶人秩閑良吳次東等二十六人楚山朝官秩前萬戶金致亨士人秩幼學吳命禧等二十三人庶人秩閑良金致說等三十六人江界士人秩校生承重宅等二十四人庶人秩閑良金鳳京等四十二人鐵山朝官秩前參奉鄭聖五士人秩幼學郭就德等二十二人庶人秩閑良金得才等二十一人龍川可合僉樞秩幼學文德裕林文采安明稷士人秩幼學申重泰等三十一人庶人秩閑良劉東岳等十七人朔州士人秩幼學朱德老等二十人庶人秩閑良張世文等十九人義州朝官秩前萬戶李亨元士人秩幼學吳益周等三十七人庶人秩閑良白忠元等二十七人以上朝官七人可合僉樞七人士庶二千一百二十六人
정조 24년 · 강
有政吏曹判書徐龍輔參判李書九兵曹判書趙鎭寬進
정조 24년 · 목
以尹載僖爲南平縣監崔笠爲興德縣監鄭聖五等十五人爲僉知聖五等加設老職也○敎曰新除南平縣監便近可以將往處相換○再政以李龜雲爲副應敎李羲賛爲元陵參奉羲賛初仕也南平縣監尹載僖恩津縣監金世淵相換三政以張至冕爲校理
정조 24년 · 강
勘放時囚李榮祚等